Vrou van Blackheath maak maskers | Netwerk24
Vrou van Blackheath maak maskers
Deur Brenden Ruiter @Ruitervaniewind 20 Mei 2020 06:04
Fransina Jafta (regs) deel maskers by die plaaslike winkelsentrums uit.
'n Vrou van Blackheath het die behoefte aan maskers in haar gemeenskap raakgesien en dadelik besluit om iets daaraan te doen.
Fransina Jafta sê dit het haar bekommer dat inwoners van Blackheath sonder maskers rondgeloop het.
"Ek is baie bekommerd dat dit baie mense se lewens kan kos as die virus in ons gemeenskap kom. Jy kry mense wat net nie omgee nie, maar omdat ek al lank in die gemeenskap werk, weet ek daar is mense wat net nie kan bekostig om 'n masker te koop nie. Voor die inperking het mense gesukkel en nou sukkel hulle nog meer. Dis 'n keuse tussen R10 vir 'n masker of R10 vir 'n brood. Ek wil help dat mense nie daai keuse hoef te maak nie," sê sy.
Jafta, wat oor naaldwerkvaardighede beskik, het dadelik ingespring en begin maskers maak.
"Iemand het nog voorgestel dat ek die maskers verkoop, maar ek wil nie geld maak uit 'n krisis nie. By my huis het ek nog oorskietmateriaal gehad en het maskers begin maak. Hierdie maskers het ek by die nabygeleë winkelsentrums in die rye gaan uitdeel. As ek mense op straat sonder maskers sien, het ek vir hulle ook gegee," sê Jafta. Sy sê sy is nou besig om nog maskers te maak wat sy in plekke soos Happy Valley wil uitdeel.
"Ek wil almal met naaldwerkvaardighede uitdaag om hul dienste aan te bied om die mense in hul gebiede te help. Dit is nie moeilik om maskers te maak nie en as mens daaraan dink, kan dit iemand se lewe red.
"Al manier hoe ons die virus kan klop, is as almal 'n bietjie doen. Ons almal hoef nie maskers te maak nie. Sommige kan kos maak en uitdeel en op só 'n manier 'n bydrae tot die gemeenskap lewer," sê Jafta.